《庐山杂兴 其八》
宋代·释道潜

龙湫亘三峡，草木皆森奇。禅馀得支径，别坞行逶迤。

上人吴门秀，邈有方外姿。芒鞋衬两足，策策欣相追。

秋田罢刈穫，云水明空陂。双双林中禽，文彩光陆离。

雍容事饮啄，相顾忘惊飞。鲜飙忽腾馥，岩桂飘葳蕤。

峰端卧落日，眷此忘还期。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。